“ไอพีโอ” น้องใหม่ ILM ลงสนามเทรดวันแรก ลุ้นราคาวิ่งเกิน 27 บาท
"ไอพีโอ" น้องใหม่ ILM ลงสนามเทรดวันแรก ลุ้นราคาวิ่งเกิน 27 บาท
"ไอพีโอ" น้องใหม่ ILM ลงสนามเทรดวันแรก ลุ้นราคาวิ่งเกิน 27 บาท
25 ก.ค. 2562

ผู้สื่อข่าวรายงานว่า วันนี้ (26 ก.ค.62) บริษัท อินเด็กซ์ ลิฟวิ่งมอลล์ จำกัด (มหาชน) หรือ ILM จะเข้าซื้อขายในตลาดหลักทรัพย์แห่งประเทศไทย (SET) ในกลุ่มอุตสาหกรรมบริการ หมวดธุรกิจพาณิชย์ โดยจะเสนอขายหุ้นสามัญเพิ่มทุน (IPO) จำนวน 105 ล้านหุ้น ที่ราคา 22 บาทต่อหุ้น
โดยมีจำนวนหุ้นจดทะเบียนกับตลท. และจำนวนหุ้นชำระแล้ว 505,000,000 หุ้น พาร์หุ้นละ 5 บาท คิดเป็นทุนชำระแล้ว 2,525 ล้านบาท
ทั้งนี้ ILM เสนอขายหุ้นให้กับประชาชนทั่วไปครั้งแรก (IPO) จำนวน 105 ล้านหุ้น ราคาหุ้นละ 22 บาท แบ่งเป็น เสนอขายให้กับประชาชนทั่วไปจำนวน 103,466,400 หุ้น และเสนอขายพนักงานของบริษัท และบริษัทย่อย จำนวน 1,533,600 หุ้น ระหว่างวันที่ 17-19 ก.ค.62
อนึ่ง ILM ประกอบธุรกิจร้านค้าปลีกจำหน่ายเฟอร์นิเจอร์ ของใช้ภายในบ้าน อุปกรณ์ตกแต่งบ้าน เครื่องใช้ไฟฟ้า และอื่นๆ ภายใต้แบรนด์ของบริษัท “Index Living Mall” และแบรนด์อื่น ๆ รวมทั้งจำหน่ายสินค้าผ่านช่องทางอื่น ๆ ที่ครอบคลุมลูกค้าทั้งในประเทศไทย และต่างประเทศ ตลอดจนให้เช่าพื้นที่ภายในอาคาร “Index Living Mall” และรูปแบบคอมมูนิตี้มอลล์ ในนาม “The Walk”  “Little Walk” และ “Index Mall”
 
ด้านนางสาวกฤษชนก ปัทมสัตยาสนธิ กรรมการผู้จัดการ ILM ผู้นำธุรกิจร้านค้าปลีกของตกแต่งบ้านครบวงจร เปิดเผยว่า บริษัทพร้อมนำหุ้นเข้าซื้อขายวันแรกในตลาดหลักทรัพย์แห่งประเทศไทย (SET) ในวันที่ 26 ก.ค.ใช้ชื่อย่อ “ILM”มั่นใจว่าด้วยพื้นฐานธุรกิจและความแข็งแกร่งของแบรนด์ ‘อินเด็กซ์ ลิฟวิ่งมอลล์’ ตลอดจนมีสินค้าและบริการที่ครบวงจร รวมถึงช่องทางจำหน่ายที่ครอบคลุม จะเป็นปัจจัยสนับสนุนความเชื่อมั่นแก่นักลงทุน
โดยปัจจุบันบริษัทเปิดบริการ Index Living Mall และ Index Furniture Center แล้วทั้งสิ้น 36 สาขา ครอบคลุมพื้นที่กว่า 21 จังหวัดทั่วประเทศ และยังเป็นผู้ให้บริการธุรกิจให้เช่าและบริการพื้นที่เช่า ภายใต้แบรนด์ The Walk, Little Walk และ Index Mall รวม 9 สาขา โดยมีจุดแข็งด้านแบรนด์ร้านค้าปลีกและแบรนด์สินค้าเป็นที่จดจำและได้รับความนิยม (Brand Awareness) สามารถดึงดูดลูกค้าให้เข้าชมร้านค้าปลีกเฟอร์นิเจอร์ พร้อมทั้งเสริมสร้าง Synergy ให้กับธุรกิจหลักของบริษัทเพื่อสร้างการเติบโตที่ยั่งยืน
ขณะที่แผนงานลงทุนเพื่อสร้างการเติบโต ได้วางแผนขยาย Index Living Mall เพิ่มขึ้นปีละ 2-3 สาขา จากปัจจุบันที่เปิดบริการ Index Living Mall และ Index Furniture Center แล้วทั้งสิ้น 36 สาขา ครอบคลุมพื้นที่กว่า 21 จังหวัดทั่วประเทศไทย โดยปี 2562-2563 จะเปิดบริการ Index Living Mall อีก 3 สาขา ใช้งบลงทุนรวมประมาณ 620 ล้านบาท ได้แก่ สาขาจันทบุรี มีพื้นที่ขายประมาณ 3,500 ตารางเมตร เตรียมเปิดบริการปลายเดือนกรกฎาคม 2562 สาขาสุขาภิบาล 3 มีพื้นที่ขายและให้เช่าประมณ 9,200 ตารางเมตร และรามอินทรา มีพื้นที่ขายประมาณ 3,500 ตารางเมตร คาดว่าเปิดบริการปลายปี 2563
พร้อมกันนี้จะขยายการลงทุนร้านค้าเฟอร์นิเจอร์ขนาดเล็ก (COCO) ภายใต้ชื่อ Winner Furniture Center ที่บริษัทเป็นผู้ลงทุนและบริหารร้านเอง มี 3 รูปแบบ พื้นที่ประมาณ 1,050-1,700 ตารางเมตร โดยมีแผนเปิดบริการในปีนี้ 2 สาขาเพื่อกระจายทำเลเข้าถึงผู้บริโภคได้มากขึ้น รวมถึงจะขยายช่องทางขายสินค้าเฟอร์นิเจอร์สั่งตัด Younique ภายใน Index Living Mall สาขาต่างๆ ซึ่งมีจุดเด่นในการใช้นวัตกรรมด้านเทคโนโลยีเข้ามาใช้ในกระบวนการออกแบบและผลิตสินค้า สามารถออกแบบ ผลิต และติดตั้งแล้วเสร็จภายใน 1 เดือน เพื่อขยายฐานลูกค้าเพิ่มขึ้น
นอกจากนี้จะมุ่งเน้นการลดต้นทุนด้านพลังงาน โดยมีโครงการลงทุนติดตั้งแผงโซลาร์รูฟท็อป (Solar Rooftop) ปรับปรุงประสิทธิภาพการผลิตในโรงงาน และแผนลงทุนโครงการอื่นๆ อาทิ ปรับปรุงอาคารร้าน Index Living Mall, ลงทุนพัฒนาระบบไอที ฯลฯ รวมถึงชำระเงินกู้จากสถาบันการเงินที่จะส่งผลดีต่อการลดภาระต้นทุนทางการเงิน
ด้านนายพิเชษฐ สิทธิอำนวย กรรมการผู้อำนวยการ บล.บัวหลวง ในฐานะที่ปรึกษาทางการเงินและผู้จัดการการจัดจำหน่ายและรับประกันการจำหน่ายหุ้นสามัญเพิ่มทุน ILM กล่าวว่า การเข้าระดมทุนและจดทะเบียนในตลาดหลักทรัพย์ฯ ของ ILM ได้รับการตอบรับที่ดีจากนักลงทุน จากการเสนอขายหุ้นให้กับประชาชนทั่วไปครั้งแรก (IPO) จำนวน 105 ล้านหุ้น ที่ราคาเสนอขายหุ้นละ 22 บาท โดยนักลงทุนให้ความเชื่อมั่นในศักยภาพการดำเนินธุรกิจและแผนขยายการลงทุนที่จะสร้างการเติบโตในอนาคต
นอกจากนี้ ผู้ถือหุ้นเดิมของบริษัท ได้แก่ กลุ่มครอบครัวปัทมสัตยาสนธิ และครอบครัวอุดมมหันติสุข  จะนำหุ้นจำนวนรวมทั้งสิ้นประมาณ 395 ล้านหุ้น ซึ่งคิดเป็นประมาณ 78% ของจำนวนหุ้นสามัญที่ออกและเรียกชำระแล้วทั้งหมดของบริษัทนำฝากไว้กับบริษัท ศูนย์รับฝากหลักทรัพย์ (ประเทศไทย) จำกัด และบล.บัวหลวง เป็นระยะเวลา 1 ปี นับแต่วันที่หุ้นของบริษัทเริ่มทำการซื้อขายในตลาดหลักทรัพย์ฯ ซึ่งจะช่วยสร้างความเชื่อมั่นให้กับนักลงทุน
ทั้งนี้ การดำเนินธุรกิจของ ILM ถือว่ามีความครอบคลุมตั้งแต่เป็นผู้ออกแบบ ผลิต จำหน่ายพร้อมบริการอย่างครบวงจร จึงมีความได้เปรียบในเชิงการแข่งขันและยังมีฐานลูกค้าที่หลากหลาย ทั้งลูกค้ารายย่อย งานโครงการ และตลาดต่างประเทศภายใต้รูปแบบธุรกิจแฟรนไชส์ โดยมองว่าการดำเนินธุรกิจร้านค้าปลีกของตกแต่งบ้านจะได้รับปัจจัยเกื้อหนุนจากการขยายตัวของชุมชนเมืองในจังหวัดภูมิภาคและการลงทุนพัฒนาโครงสร้างพื้นฐานด้านคมนาคม ซี่งจะส่งผลดีต่อการขยายตัวของที่อยู่อาศัยรวมถึงความต้องการใช้สินค้าของตกแต่งบ้านและเฟอร์นิเจอร์ที่เพิ่มขึ้น
ด้าน บล.บัวหลวง ประเมินมูลค่าหุ้นที่เหมาะสมของ ILM อยู่ในช่วง 13,696-13,706 ล้านบาท หรือคิดเป็น 27.12-27.14 บาท/หุ้น (ด้วยวิธี DCF และ PER) คิดเป็น PER ปี 2562 ประมาณ 25 เท่า โดยมองปัจจัยบวกดังนี้
1) บริษัทเป็นผู้นำด้านการค้าปลีกสินค้าตกแต่งบ้านในประเทศไทยหนุนโดยจำนวนผลิตภัณฑ์, แบรนด์สินค้าและช่องทางการจำหน่ายที่หลากหลาย นอกจากนี้ ILM ยังมี Integrated supply chain,
2) อุตสาหกรรมสินค้าตกแต่งบ้านในประเทศไทยมีแนวโน้มการเติบโตที่มั่นคง อีกทั้งหากอุปสงค์สินค้าตกแต่งบ้านสำหรับบ้านใหม่ปรับตัวลดลง อุปสงค์ที่เกี่ยวข้องกับการปรับปรุงบ้าน (ซึ่งเป็นสัดส่วนยอดขายของ ILM อย่างมีนัยสำคัญ) ยังคงแข็งแกร่ง,
3) ธุรกิจให้เช่าพื้นที่เพิ่มความแข็งแกร่งให้กับธุรกิจหลักโดยสร้างทั้งรายได้และเป็นการสนับสนุนธุรกิจหลักของ ILM,
4) ILM รุกเข้าสู่ตลาด Customized furniture เป็นเจ้าแรกในประเทศไทย ในปี 2560 ซึ่งมียอดขายที่เติบโตอย่างรวดเร็ว และมีอัตรากำไรที่สูง, และ
5) โอกาสสำหรับการขยายธุรกิจยังมีอีกมากโดยมีแผนที่จะเปิด Index Living Mall 3 สาขา (1 สาขาในปีนี้ และ 2 สาขาในปีหน้า)
สำหรับกำไร ฝ่ายวิจันคาดกำไรหลักจะปรับตัวลดลง 22% เทียบกับปีก่อนในปี 2562 (กำไรต่อหุ้นอยู่ที่ 1.09 บาท) ซึ่งเป็นปีของการลงทุนและปรับโครงสร้าง และคาดจะปรับตัวขึ้น 10% (กำไรต่อหุ้นอยู่ที่ 1.20 บาท) ในปี 2563